Lyke in uitgebrande motor laat polisie kopkrap | Netwerk24
Lyke in uitgebrande motor laat polisie kopkrap
Deur Warda Meyer 11 Oktober 2018 11:12
Die motief en die identiteite van die slagoffers is nog onbekend nadat drie onbekende mense se verkoolde lyke Donderdag in die vroeë oggendure in 'n uitgebrande Volkswagen Polo Vivo met 'n Oos-Kaapse registrasienommer in Mitchells Plain in Kaapstad gekry is.
Lt.kol. Andrè Traut sê die polisie het omstreeks 02:00 op die gru-toneel langs die Ou Weltevredenpad afgekom.
"Daar word vermoed dat die slagoffers elders vermoor is en na die verlate stuk pad geneem is waar die voertuig aan die brand gesteek is," het Traut gesê.
Volgens die polisie is die geslag van die drie slagoffers steeds onbekend.
"Die motief vir die moorde is nog onbekend en niemand is nog in verband met die saak in hegtenis geneem nie," het Traut gesê.
Intussen is 'n man omstreeks 06:30 op die hoek van Agnes- en Edmundstraat in Valhalla Park doodgeskiet en 'n ander gewond.
Volgens Traut het die aanvallers in 'n silwer Mini Cooper van die toneel gevlug, wat later verlate langs Robert Sobukwe-rylaan gekry is.
" 'n Voorlopige ondersoek dui daarop dat die voertuig vroeër vandeesmaand in Tableview gekaap is. Die verdagtes wat deur die polisie gesoek word, het volgens inligting te voet in Kreefgat, Bonteheuwel, gevlug."